ธกส.อัด8หมื่นล้านช่วยชาวนา
บอร์ด ธ.ก.ส.ไฟเขียวอนุมัติสินเชื่อ 8 หมื่นล้าน ช่วยเกษตรกรปลูกข้าวสร้างมูลค่าเพิ่ม
15 ต.ค. 2560

บอร์ด ธ.ก.ส.ไฟเขียวอนุมัติสินเชื่อ 8 หมื่นล้าน ช่วยเกษตรกรปลูกข้าวสร้างมูลค่าเพิ่ม
แหล่งข่าวจากธนาคารเพื่อการเกษตรและสหกรณ์การเกษตร (ธ.ก.ส.) เปิดเผยว่าที่ประชุมคณะกรรมการ ธ.ก.ส. ที่มีนายอภิศักดิ์ ตันติวรวงศ์ รมว.คลัง เป็นประธาน ได้เห็นชอบโครงการภายใต้มาตรการช่วยเหลือเกษตรกรผู้ปลูกข้าวปีการผลิต 2560/2561 จำนวน 2 โครงการตามมติคณะรัฐมนตรีเมื่อวันที่ 19 ก.ย.ที่ผ่านมา
ทั้งนี้ แยกเป็นโครงการสินเชื่อเพื่อรวบรวมข้าวและสร้างมูลค่าเพิ่มโดยสถาบันเกษตรกร ปีการผลิต 2560/2561 เป็นการให้สินเชื่อแก่สหกรณ์การเกษตร กลุ่มเกษตรกร วิสาหกิจชุมชน และศูนย์ข้าวชุมชน เพื่อรวบรวมข้าวเปลือกเพื่อจำหน่ายและแปรรูป วงเงินสินเชื่อ 1.25 หมื่นล้านบาท เริ่มตั้งแต่วันที่ 1 ต.ค. 2560-30 ก.ย. 2561
นอกจากนี้ ยังมีโครงการสินเชื่อชะลอการขายข้าวเปลือกนาปีและการช่วยเหลือค่าเก็บเกี่ยวและปรับปรุงคุณภาพข้าวให้แก่เกษตรกรรายย่อยผู้ปลูกข้าวนาปี ปีการผลิต 2560/2561 วงเงินสินเชื่อ 2.43 หมื่นล้านบาท เริ่มตั้งแต่วันที่ 1 พ.ย. 2560-31 ธ.ค. 2561
อย่างไรก็ตาม ยังช่วยเหลือค่าเก็บเกี่ยวและปรับปรุงคุณภาพข้าวให้แก่เกษตรกรรายย่อยผู้ปลูกข้าวนาปี ปีการผลิต 2560/2561 ใช้เงินทุน ธ.ก.ส. 4.72 หมื่นล้านบาท วงเงินชดเชยจากรัฐบาล 1,047 ล้านบาท แยกเป็นวงเงินชดเชยต้นทุนเงิน 1,028 ล้านบาท และค่าบริหารจัดการ 19 ล้านบาท